Analýza súčasného stavu v poskytovaní knižnično-informačných služieb 
zdravotne postihnutým používateľom
Mgr. Alena Repaská

Slovenská knižnica pre nevidiacich Mateja Hrebendu v Levoči je špeciálnou knižnicou, ktorá pôsobí v oblasti šírenia informácií nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím na území celého Slovenska a v zahraničí. Je príspevkovou organizáciou priamo riadenou Ministerstvom kultúry Slovenskej republiky. 
Ako špeciálna kultúrna, informačná a vzdelávacia inštitúcia v oblasti knižničnej, bibliografickej a vydavateľskej činnosti systematicky vyrába, buduje, uchováva, ochraňuje a sprístupňuje špecializovaný knižničný fond a poskytuje knižnično-informačné služby. 
Od iných knižníc sa líši tým, že všetky knihy, časopisy, učebnice, kalendáre a neperiodické tlačoviny vo formátoch prístupných vnímaniu zdravotne postihnutých, t. z. v Braillovom písme, zväčšenom type písma, zvukových nahrávkach, digitálnych textoch, reliéfnej grafike, vyrába sama. V tom je jedinečnosť a nezastupiteľnosť SKN v celoštátnom knižnično-informačnom systéme Slovenskej republiky. Takto spracované dokumenty sú prístupné zdravotne znevýhodneným spoluobčanom a slúžia na ich edukáciu, poznávanie, rozptýlenie a zábavu či kultúrne vyžitie.
V záujme sprístupnenia knižnično-informačných služieb ďalším zdravotne znevýhodneným občanom Slovenskej republiky, ktorí nie sú objektívne dlhodobo schopní čítať dielo, resp. vnímanie diela majú znemožnené alebo podstatne sťažené, sme v septembri minulého roka uvítali vydanie Rozhodnutia Ministerstva kultúry SR o zmene zriaďovacej listiny SKN, na základe ktorého je možné poskytovať knižnično-informačné služby aj tejto skupine používateľov.
Špecializovaný knižničný fond SKN využíva zhruba 2 000 používateľov nielen v Slovenskej republike, ale aj  v zahraničí, z toho viac ako 200 detí a mládeže do 15 rokov.  
Používateľom knižnice sa môže stať každý nevidiaci, slabozraký a inak zdravotne postihnutý občan po predložení platného občianskeho preukazu a fotokópie jedného z nasledujúcich dokladov: preukaz ŤZP, ŤZP/S; členský preukaz občianskeho združenia nevidiacich a slabozrakých, prípadne odporúčajúce stanovisko lekára k využívaniu služieb knižnice (u inak zdravotne postihnutých je tento doklad povinný). Používateľom knižnice môže byť aj príslušník iného štátu, právnická osoba, t. j. kolektívny používateľ, ako aj zamestnanec knižnice. 
Knižnica poskytuje absenčné, prezenčné a zásielkové výpožičné služby. Pre levočských používateľov, ktorí vzhľadom na svoju imobilitu alebo vysoký vek nemôžu knižnicu sami navštevovať, funguje pravidelný donáškový servis braillovských a zvukových kníh a časopisov. Uskutočňuje sa na základe telefonických požiadaviek používateľov, medzi ktorými má priaznivý ohlas, o čom svedčí neustály nárast záujmu o tento druh služby.  
Niektorí používatelia dochádzajú do knižnice osobne, ostatní využívajú zásielkové služby. V roku 2011 bolo poštou odoslaných vyše 10 000 zásielok používateľom na Slovensku a do zahraničia. Zvukové knihy zasielame v plastových obaloch, tzv. kontajneroch a polyetylénových vreckách, braillovské knihy sú zasielané v špeciálnych brašnách. Knihy expedujeme ako doporučené zásielky. Používatelia vrátia zásielku po otočení adresného štítka rovnakým spôsobom. V súlade s poštovým poriadkom Slovenskej pošty sú zásielky zvukových a braillovských kníh expedované ako slepecká tlač, t. z., že sú oslobodené od poštových poplatkov. Spravidla každá vrátená zásielka obsahuje objednávku ďalších titulov. Objednávky prijímame aj v Braillovom písme, čiernotlači, elektronickej forme alebo telefonicky.  
Používateľom poskytujeme katalógy kníh, ktoré vydávame v Braillovom písme, zväčšenej čiernotlači a na CD nosičoch, niektorí využívajú aj online katalóg.
Výpožičky a ďalšie knižnično-informačné služby zabezpečuje SKN bezplatne. V súčasnosti celkový obsah knižničného fondu tvorí 37 000 knižničných jednotiek, čo predstavuje viac ako 5 000 titulov zvukových kníh a takmer 2 500 kníh v Braillovom písme.  Od roku 2010 SKN ponúka nové knihy už len na CD vo formáte MP3. Ohlas na tento formát je pozitívny, aj keď, najmä starší používatelia ešte stále uprednostňujú knihy na audiokazetách. 
Napriek podstatne dlhšej tradícii výroby braillovských kníh je záujem našich používateľov o zvukové dokumenty neporovnateľne vyšší. Veľkú časť tvoria ľudia, ktorí prišli o zrak v neskoršom veku a naučiť sa čítať plynulo a dostatočne rýchlo Braillovo písmo im spravidla spôsobuje problémy. Pre mnohých z nich je zvuková kniha bezprostredne po strate zraku prvým krôčikom k opätovnému získavaniu vnútornej rovnováhy a vítaným prostriedkom k vyplneniu voľného času. Z pozície týchto ľudí má zvuková kniha takmer nenahraditeľnú terapeutickú a rehabilitačnú hodnotu. Zvukovým knihám dávajú prednosť aj nevidiaci, ktorí Braillovo písmo ovládajú. To preto, že tento spôsob čítania je omnoho rýchlejší, pohodlnejší a kazety i CD nosiče zaberú podstatne menej miesta ako objemné zväzky braillovských kníh. 
Činnosť oddelenia knižnično-informačných služieb zabezpečuje 11 zamestnancov na jednotlivých pracoviskách, ktorými sú: pracovisko výpožičných služieb pre dospelých používateľov, sídli v bývalom meštianskom dome v historickom centre mesta na Námestí Majstra Pavla. V hlavnej budove na Štúrovej ulici sa nachádza pracovisko výpožičných služieb pre deti a mládež, pracovisko metodiky a tvorby knižničného fondu a pracovisko digitálnej knižnice. Knižnica je používateľom sprístupnená denne.
V priestoroch knižnice je účelovo zriadená čitáreň, vybavená počítačmi so špeciálnym programom, braillovským riadkom, braillovskou tlačiarňou, špeciálnym prehrávačom Plextalk na zvukové knihy zhotovované v systéme DAISY a bezplatným pripojením na internet. V najbližšom období sa pripravuje rekonštrukcia čitárne, ktorej cieľom je vytvoriť pre používateľov vhodný, pohodlný priestor, pokojné miesto na oddychové čítanie či štúdium, miesto vhodné na skupinovú prácu a stretávanie. V letných mesiacoch je používateľom a návštevníkom knižnice k dispozícii letná čitáreň.
Ťažisko činnosti oddelenia knižnično-informačných služieb spočíva v individuálnej práci s používateľom. Poskytujeme poradenské služby pri výbere literatúry a ústne faktografické informácie. Osobný prístup ku každému používateľovi umožňuje upriamovať jeho pozornosť na novinky v knižničnom fonde so zreteľom na jeho žánrový záujem. 
O nových knihách v knižničnom fonde dostávajú používatelia informácie prostredníctvom knižných noviniek uverejňovaných v periodikách vydávaných SKN a na webovej stránke knižnice je vytvorený priečinok s názvom Knižné novinky, ktorý je pravidelne dopĺňaný a aktualizovaný. Knižné novinky sú tlačené aj v Braillovom písme a zväčšenej čiernotlači a v takejto forme sú k dispozícii používateľom v priestoroch knižnice.  
Akvizícia dokumentov sa zabezpečuje nákupom literatúry, darmi a povinnými výtlačkami. Pri doplňovaní knižničného fondu dbáme na to, aby obsahová skladba fondu vyhovovala všetkým kategóriám používateľov a ich záujmom. Zhromažďujeme podnety, požiadavky, aj pripomienky používateľov a po ich posúdení tieto aplikujeme do činnosti knižnice. Akvizičná a edičná činnosť knižnice sa riadi plánom činnosti edičnej komisie na príslušný rok. Edičná komisia je poradným orgánom riaditeľa knižnice a jej hlavnou úlohou je zabezpečiť výber literatúry a pripraviť edičné plány na výrobu dokumentov v špeciálnych formách. Edičná komisia zasadá spravidla 4-krát ročne. 
SKN má významný podiel aj na rozvíjaní knižničnej práce a špeciálnych služieb pre zdravotne postihnutých vo verejných knižniciach na Slovensku. História vzniku týchto oddelení vo verejných knižniciach siaha až do roku 1984, keď vznikali prvé takéto oddelenia v knižniciach v Trnave, Košiciach, Banskej Bystrici, Bratislave, Nových Zámkoch a v Leviciach. Sieť týchto oddelení sa rozrástla najmä v 90-tych rokoch. V súčasnosti má SKN podpísanú dohodu o spolupráci pri poskytovaní zvukových dokumentov s 31 verejnými knižnicami na území celého Slovenska. Poskytuje im zvukové dokumenty formou putovných súborov (jeden súbor predstavuje 10 titulov). Podľa územného členenia Slovenska sú knižnice rozdelené do štyroch obvodov, v rámci ktorých cirkuluje knižničný fond, a týmto spôsobom sa každý titul dostane do všetkých oddelení pri jednotlivých knižniciach. 
V minulom roku bolo vykonaných 55 metodických návštev zameraných na využívanie poskytnutého knižničného fondu a prácu so zdravotne postihnutými používateľmi. Výmena putovných súborov zvukových dokumentov sa uskutočňuje spravidla 4-krát ročne. V roku 2011 evidovali oddelenia pre zdravotne postihnutých vo verejných knižniciach viac ako 950 používateľov. Cirkulačnými súbormi sme v minulom roku dodali do jednotlivých oddelení 7 300 titulov zvukových kníh. 
Od roku 2006 funguje systém sprístupnenia zvukových kníh aj v digitálnej forme  prostredníctvom webového sídla knižnice. Knižnično-informačné služby digitálnej knižnice zahŕňajú realizáciu úkonov, vďaka ktorým môžu používatelia počúvať zvukové knihy a časopisy z webovej stránky knižnice. Zvukové súbory sú chránené systémom WMA DRM 10 proti neoprávnenému šíreniu. Po zaregistrovaní, následnom zadaní mena a hesla si používateľ môže stiahnuť celú knihu, alebo jej časť do počítača, mobilu, resp. MP3 prehrávača. Digitálna knižnica obsahuje viac ako 2 500 zvukových kníh a časopisov. Jej služby vyžíva približne 250 používateľov ročne. 
Okrem zvukových kníh nájdu čitatelia na webovej stránke aj archív článkov časopisov vydávaných SKN s fulltextovým vyhľadávaním, rôzne ankety a hlasovania, na základe ktorých pribúdajú zvukové knihy do digitálnej knižnice, konzultácie k službám digitálnej knižnice, prideľovanie licencií, zasielanie časopisov v e-mailovom a CD balíčku a referenčné služby. Ročný prírastok digitálnej knižnice predstavuje viac ako 500 kníh. Od roku 2007 si naši používatelia stiahli z digitálnej knižnice vyše 100 000 digitálnych objektov v objeme vyše 14 TB. 
Neustálym vylepšovaním služieb digitálnej knižnice sa snažíme prispôsobiť meniacim sa potrebám používateľov, ktorí začínajú vo väčšej miere uprednostňovať elektronické služby pred klasickými. Dosiahnuté výsledky vo využívaní digitálnej knižnice nás utvrdzujú v nastolenom trende.
Pozitívne zviditeľňovať knižnicu ako kultúrnu a vzdelávaciu inštitúciu nielen medzi používateľmi, ale aj širokou verejnosťou sa snažíme organizovaním širokého spektra kultúrno-vzdelávacích podujatí – sú to predovšetkým besedy so spisovateľmi a zaujímavými osobnosťami, autorské čítania, čitateľské súťaže, prezentácie literárnych diel, semináre, hodiny informatívnej výchovy a podobne. V tejto oblasti spolupracujeme so špeciálnymi školami i ostatnými inštitúciami, starajúcimi sa o zdravotne postihnutých. V záujme zvyšovania informovanosti verejnosti a spoznávania potrieb zrakovo znevýhodnených občanov organizujeme exkurzie pre širokú verejnosť, spolupracujeme s bežnými školami, verejnými knižnicami i ďalšími kultúrnymi inštitúciami a prípadnými záujemcami. 
Postavenie knižnice vo vzťahu k zdravotne postihnutým a napĺňanie jej poslania v oblasti poskytovania knižnično-informačných služieb pre znevýhodnených používateľov sa stáva v súčasnosti témou nielen národných, ale aj celosvetových diskusií, výskumov, analýz a hodnotení. Stúpajúci počet zdravotne postihnutých osôb je závažným problémom civilizácie. Zahŕňa potrebu riešenia celého komplexu otázok od finančného zabezpečenia ich života, cez ich zapojenie do spoločenského a pracovného diania, vzdelávania, informačného zabezpečenia, psychickej adaptácie a prípravy na život. Podľa toho, ako sa spoločnosť a v rámci nej aj knižnica, ako dôležitá informačno-výchovná inštitúcia, dokáže postarať o túto skupinu svojich občanov, môžeme hovoriť o kultúre, vyspelosti, humánnosti a morálke spoločnosti, či toho ktorého štátu.
Cieľom Slovenskej knižnice pre nevidiacich Mateja Hrebendu v Levoči je budovať knižnicu ako modernú kultúrnu a informačnú inštitúciu, ktorá bude poskytovať nielen klasické knižničné služby, ale predovšetkým bude predstavovať dôležitú informačnú základňu elektronických informačných zdrojov pre zdravotne postihnutých na Slovensku.

„Správne vidíme len srdcom. Čo je dôležité, je očiam neviditeľné.“
(Antoine de Saint-Exupéry)

Mgr. Alena Repaská, vedúca oddelenia knižnično-informačných služieb
Slovenská knižnica pre nevidiacich Mateja Hrebendu v Levoči